Imtella' Novembru 14, 2021 Id-dipartiment responsabbli mill-immigrazzjoni fit-Turkija ħabbar li se jkeċċi mal-45 refuġjat Sirjan wara li dehru fuq filmati jieklu l-banana b'mod "provokanti". Bħalissa teżisti tensjoni bejn it-Torok u r-refuġjati fil-pajjiż li jammontaw għal madwar 3.6 miljun. It-Turkija għandha popolazzjoni ta' madwar 83 miljun. Il-kwistjoni bdiet wara li raġel Tork ilmenta li huwa ma jaffordjax jixtri kilo banana mis-suq waqt li r-refuġjati Sirjani iva. Dan wassal biex diversi refuġjati Sirjani bdew jitfgħu vidjows tagħhom jieklu l-banana u jħarsu bi tbissima fuq is-sit soċjali Tik Tok waqt li kien hemm min poġġa l-banana fuq rasu. Il-filmati xejn ma niżlu tajjeb ma' ħafna Torok hekk kif fil-pajjiż qed tiżdied it-tensjoni soċjali bejn iż-żewġ naħat. Bosta Torok qed jakkużaw lir-refuġjati Sirjani u lil dawk Afgani li qed jeħdulhom xogħolhom. Dwar din il-kwistjoni spiċċaw jikkummentaw ukoll il-politiċi Torok għalkemm bosta Sirjani qed jgħidu li l-każ ġie minfuħ għax anke huma qed ibatu mis-sitwazzjoni ekonomika li teżisti fit-Turkija.